Komisijos reglamentas (EB) Nr. 1572/97
1997 m. rugpjūčio 4 d.
iš dalies keičiantis Reglamentą (EB) Nr. 1445/95 dėl importo ir eksporto licencijų taikymo galvijienos sektoriuje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 2222/96 [2], ypač į jo 9 ir 13 straipsnius,
kadangi 1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje taisyklių, panaikinančio Reglamentą (EEB) Nr. 2377/80 [3], su paskutiniais pakeitimais, padarytais Reglamentu (EB) Nr. 1496/97 [4], 10 straipsnio 5 dalyje yra numatyta, kad, nukrypstant nuo to straipsnio 1 dalies, paraiškoms gauti eksporto licencijas 22 tonoms produktų, kurių KN kodai yra 0201 ir 0202, pareiškėjo prašymu penkių dienų uždelsimo laikotarpis netaikomas;
kadangi kai paraiškos gauti licencijas atmetamos, nepaprastai išauga paraiškų gauti licencijas tokiems mažiems sušaldytos mėsos kiekiams skaičius; kadangi dėl šios priežasties ir dėl geresnio kiekių administravimo, turėtų būti priimamos paraiškos gauti licencijas tik šviežiai arba sušaldytai mėsai, kurios KN kodas yra 0201;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1445/95 10 straipsnio 5 dalies pirmasis sakinys pakeičiamas taip:
"5. Nukrypstant nuo 1 dalies, paraiškoms gauti licenciją ne daugiau kaip 22 tonoms produktų, kurių KN kodas yra 0201, pareiškėjo prašymu penkių dienų uždelsimo laikotarpis netaikomas."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas eksporto licencijoms su iš anksto nustatyta grąžinamąja išmoka, kurių prašoma po šio reglamento įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. rugpjūčio 4 d.